NACRT ZAKONA

O IZMENAMA I DOPUNAMA

ZAKONA O SPREČAVANjU KORUPCIJE

Član 1.

U Zakonu o sprečavanju korupcije („Službeni glasnik RS“, br. 35/19, 88/19, 11/21 - autentično tumačenje, 94/21 i 14/22), član 50. stav 4. menja se i glasi:

„Smatra se da javni funkcioner sagovornicima i javnosti iznosi stav organa u kojem vrši javnu funkciju, izuzev kada nedvosmisleno predoči sagovornicima i javnosti da iznosi stav političkog subjekta.“.

Posle stava 4. dodaje se novi stav 5. koji glasi:

„Javni funkcioner je dužan da označi profil koji koristi u svojstvu javnog funkcionera na društvenim mrežama i na tom profilu ne sme da postavlja objave koje se odnose na aktivnosti političke stranke, odnosno političkog subjekta. Javni funkcioner ne sme da postavlja objave koje se odnose na vršenje njegove javne funkcije na profil na društvenoj mreži koji nije označen kao profil koji koristi u svojstvu javnog funkcionera.“.

Stav 5. postaje stav 6.

Dosadašnji stav 6, koji postaje stav 7, menja se i glasi:

„Odredba stava 4. ovog člana ne odnosi se na narodne poslanike, poslanike u skupštini autonomne pokrajine i odbornike u skupštini jedinice lokalne samouprave i gradske opštine.“.

Posle dosadašnjeg stava 6, koji postaje stav 7, dodaju se novi st. 8. do 10. koji glase:

„U periodu izborne kampanje a nakon isteka roka za podnošenje izborne liste odnosno podnošenja predloga kandidata za predsednika Republike, javni funkcioner ne može da u tom svojstvu organizuje promotivne aktivnosti organa javne vlasti, da ih sprovodi niti da učestvuje u promotivnim aktivnostima koje organizuju druga lica, izuzev:

- kada je unapred, pre raspisivanja izbora, planirano da se promotivna aktivnost izvrši u određeno vreme i na određeni način;

- kada je reč o javnim manifestacijama koje se po ustaljenoj praksi sprovode u određeno vreme i uz učešće nosioca određene javne funkcije;

- kada je učešće javnog funkcionera neophodno zbog održavanja međunarodnih odnosa.

Promotivna aktivnost iz stava 8. ovog člana jeste aktivnost organa javne vlasti koja ima za cilj uticaj na potencijalnog birača da glasa za kandidata ili izbornu listu koju je predložila politička stranka na čiji predlog je javni funkcioner u tom organu javne vlasti izabran, odnosno imenovan.

Organ javne vlasti je dužan da na svojoj internet stranici objavi, odnosno na drugi način učini dostupnim javnosti, šestomesečne podatke o promotivnim aktivnostima iz stava 8. ovog člana. Plan promotivnih aktivnosti za prvih šest meseci tekuće godine objavljuje se najkasnije 1. februara, a za drugih šest meseci najkasnije 1. jula tekuće godine.“

Dosadašnji stav 7. postaje stav 11. i menja se i glasi:

„U toku izborne kampanje, u postupku iz člana 78. st. 1. i 2. ovog zakona, u kome odlučuje da li postoji povreda iz st. 1, 2, 4, 5, 6. i 8. ovog člana, Agencija odlučuje u roku od pet dana od dana pokretanja postupka po službenoj dužnosti, odnosno od dana prijema prijave pravnog ili fizičkog lica.“.

Član 2.

Posle člana 50. dodaju se naziv člana i novi član 50a, koji glase:

„Praćenje aktivnosti javnih funkcionera tokom izborne kampanje

Član 50a

Agencija tokom izborne kampanje prati poštovanje obaveza javnih funkcionera iz člana 50. ovog zakona.

Praćenjem iz stava 1. ovog člana obuhvataju se obavezno aktivnosti javnih funkcionera koji u tom svojstvu nastupaju u medijima, na konferencijama za štampu, govore na javnim skupovima, objavljuju izjave na internet stranicama organa javne vlasti, zvaničnim društvenim mrežama organa javne vlasti, kao i na otvorenim privatnim kanalima komunikacije sa javnošću na kojima javni funkcioner objavljuje informacije o aktivnostima koje preduzima u tom svojstvu.

Praćenje iz stava 1. ovog člana vrši se uvidom u informacije koje su objavljene u medijima i na društvenim mrežama, prikupljanjem informacija od organa javne vlasti, pružalaca medijskih usluga, javih funkcionera, drugih pravnih i fizičkih lica.

U roku od tri dana od dana raspisivanja izbora direktor Agencije donosi plan praćenja aktivnosti javnih funkcionera tokom izborne kampanje, kojim se utvrđuje spisak javnih funkcionera koji će biti praćeni, na osnovu procene rizika, metodom slučajnog odabira (uzorka).

Spisak javnih funkcionera iz stava 4. ovog člana sadrži ne manje od 50 lica kada se održavaju izbori za narodne poslanike ili predsednika Republike, ne manje od 30 lica kada se održavaju izbori za poslanike u skupštini autonomne pokrajine ili izbori za odbornike u skupštini grada Beograda i ne manje od 20 lica kada se održavaju izbori za odbornike u skupštini jedinice lokalne samouprave ili gradske opštine.

Kada se izbori održavaju istovremeno u više gradova, opština ili gradskih opština, spisak javnih funkcionera iz stava 4. ovog člana sadrži najmanje tri lica koja obavljaju javnu funkciju u organima svakog od tih gradova, opština, odnosno gradskih opština.

Agencija tokom izborne kampanje jednom nedeljno objavljuje nalaze praćenja iz stava 1. ovog člana.

U slučaju sumnje u kršenje obaveza iz člana 50. ovog zakona, Agencija bez odlaganja pokreće postupak po službenoj dužnosti.

Sredstva za obavljanje poslova praćenja aktivnosti javnih funkcionera tokom izborne kampanje obezbeđuju se Agenciji u budžetu Republike Srbije, a u slučaju vanrednih izbora iz tekuće budžetske rezerve, u skladu sa predlogom koji dostavi direktor Agencije.

Član 3.

Član 80. menja se i glasi:

„Direktor Agencije donosi rešenje kojim se utvrđuje povreda ovog zakona i izriče mera ili obustavlja postupak pokrenut po službenoj dužnosti ili po prijavi.

Postupak se obustavlja kada se utvrdi da nema osnova za vođenje postupka za odlučivanje o postojanju povrede ovog zakona.

Protiv rešenja direktora Agencije može da se izjavi žalba Veću Agencije, u roku od 15 dana od dana prijema rešenja.

Veće Agencije je dužno da o žalbi odluči u roku od 30 dana od dana prijema žalbe.

Izuzetno od stava 4. ovog člana, u toku izborne kampanje, Veće Agencije je dužno da o žalbi odluči u roku od 15 dana od dana prijema žalbe.

Odluka Veća Agencije je konačna i protiv nje može da se pokrene upravni spor.

U upravnom sporu sud je dužan da presudom reši upravnu stvar.

Ako je u postupku pred Agencijom utvrđena povreda ovog zakona, direktor Agencije je dužan da podnese zahtev za pokretanje prekršajnog postupka.“

Član 4.

U članu 85. posle stava 1. dodaju se st. 2. do 4. koji glase:

„Izreka i sažeto obrazloženje odluke kojom je javnom funkcioneru izrečena mera iz člana 82. ovog zakona u toku izborne kampanje, povodom povrede odredaba člana 50. ovog zakona, objavljuju se na internet stranici Agencije u roku od 24 časa od dana donošenja.

Žalba izjavljena protiv odluke iz stava 2. ovog člana objavljuje se na internet stranici Agencije u roku od 24 časa od dana prijema žalbe.

Konačna odluka iz stava 2. ovog člana objavljuje se na internet stranici Agencije i u „Službenom glasniku Republike Srbije”.“.

Član 5.

Član 103. stav 2. menja se i glasi:

„Novčanom kaznom od 100.000 do 150.000 dinara kazniće se za prekršaj javni funkcioner ako postupi suprotno članu 50. st. 1, 2, 4, 5, 6. i 8. ovog zakona.ˮ

Član 6.

U članu 104. stav 1. posle tačke 9) dodaje tačka 10) koja glasi:

„10) na svojoj internet stranici ne objavi, odnosno na drugi način učini dostupnim javnosti, podatke o promotivnim aktivnostima u skladu sa članom 50. stav 8. ovog zakona (član 50. stav 10);“.